钦定古今图书集成/明伦汇编/官常典/第638卷 > 《为萧骠骑让豫司二州表》前人
## 钦定古今图书集成/明伦汇编/官常典/第638卷 > 《为萧骠骑让豫司二州表》前人

臣某言：臣倾心驻气，不蒙睿感，忧詟交镜，中寐再惊。
臣闻国历惟燿，则藩伯缉其才；朝纬伊序，则方率司
其度：用能璿纽弗亏，民教可变者也。臣自少器业，无
闻弘大，误变燕鼎，超凭吴舟，托翰负组，假翼要琼，质
图元素，文写青雘，爵富诸公，任高群彦。铨梁既失，辐
诮所凑。虽仄影毗道，徇身赞德，朝徽不昭，民听具溢。
岂非性力知限，鉴度有崖，乘兹而处，犹惧紊辱之耻，
况此以任，何堪涌溢之赐。且董督条兴，皆非盛古，至
乃河襄初授，或体兼上才，江表广任，或功为物首。臣
绩陋于国，不勤睿朝，宠集若是，非所克取，终抱寸襟，
重露愚见。伏愿天铸广裁，地灵厚载，特垂蠲渥，使不
矜盈，则藿质蓬性，庶无矫夺。不任匪晏之情。